Broj: 711-I-852-M-74/18-02-11

Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnika Damira Poljaka, općinskog načelnika Općine Bednja,** za davanjem mišljenja Povjerenstva, na 14. sjednici, održanoj 15. lipnja 2018.g., daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnik Damir Poljak može za vrijeme obnašanja dužnosti općinskog načelnika Općine Bednja obavljati poslove predavača u sklopu projekta Zaželi – Program zapošljavanja žena i za to primati naknadu.**
2. **Na temelju članka 13. stavka 4. ZSSI-a, dužnosnik je obvezan u izvješću o imovinskom stanju dužnosnika prijaviti Povjerenstvu prihode stečene na temelju obavljanja djelatnosti iz točke I. izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je Damir Poljak, općinski načelnik Općine Bednja. U knjigama ulazne pošte zahtjev je zaprimljen pod poslovnim brojem 711-U-1848-M-74/18-01-1, dana 13. lipnja 2018.g., povodom kojeg se vodi predmet broj M-74/18.

Člankom 3. stavkom 1. podstavkom 43. ZSSI-a propisano je da su i gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i Damir Poljak povodom obnašanja dužnosti općinskog načelnika Općine Bednja u aktualnom mandatu obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik od Povjerenstva traži mišljenje je li kao općinski načelnik u sukobu interesa ako u sklopu projekta Zaželi, u kojem je Općina Bednja partner, u projektu bude predavač u edukaciji osoba koje prolaze edukaciju za gerontodomačice.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Na internetskim stranicama Ministarstva rada i mirovinskog sustava navodi se kako Poziv „Zaželi – program zapošljavanja žena“ spada u Operativni program: OP Učinkoviti ljudski potencijali 2014. – 2020., Europskog socijalnog fonda, a dio je područja: Zapošljavanje. Poziv je otvoren od 30. lipnja 2017.g. do 31. prosinca 2020.g., a prijavitelji su jedinice lokalne i područne (regionalne) samouprave i neprofitne organizacije.

Poziv „Zaželi – program zapošljavanja žena“ u skladu je s europskim i nacionalnim preporukama o unaprjeđenju položaja žena na tržištu rada i zaštite prava žena. U skladu je i sa smjernicama politika zapošljavanja država članica EU s naglaskom na promicanje socijalne uključenosti i suzbijanja siromaštva pogotovo uzevši u obzir da će se kao sudionice ovih aktivnosti uključivati žene koje su u nepovoljnom položaju na tržištu rada, a koje će skrbiti o starijim osobama i osobama u nepovoljnom položaju. Na stranicama se dalje navodi kako će Poziv provoditi jedinice lokalne uprave i samouprave i neprofitne organizacije u trajanju do 30 mjeseci, a namijenjen je zapošljavanju žena u nepovoljnom položaju na tržištu rada, s naglaskom na žene starije od 50 godina, žene s najviše završenom srednjom stručnom spremom, žene s invaliditetom, žene žrtve trgovanja ljudima, liječene ovisnice, žene žrtve obiteljskog nasilja, beskućnice.

Na temelju navedenog Poziva na području čitave Hrvatske planira se zaposliti 3.000 žena koje će raditi na poslovima potpore i podrške te brige za gotovo 12.000 starijih osoba i osoba u nepovoljnom položaju u njihovim zajednicama. Projekti će se provoditi u teško dostupnim područjima (ruralna područja i otoci) te u onim područjima u kojima je stopa nezaposlenosti i stopa dugotrajne nezaposlenosti viša od hrvatskog prosjeka.

Na natječaj se sa svojim projektima mogu prijaviti jedinice lokalne i područne (regionalne) samouprave i neprofitne organizacije. Obavezni partneri na projektu su regionalni i područni uredi Hrvatskog zavoda za zapošljavanje i Centri za socijalnu skrb, a kao ostali partneri na ovome projektu mogu sudjelovati udruge, jedinice lokalne i područne (regionalne) samouprave pravne osobe vjerskih zajednica kao i ustanove.

U konačnici se ističe kako je ukupni iznos bespovratnih sredstava po predmetnom Pozivu 400.900.000,00 HRK, a udio financiranja iz sredstava EU po pojedinom projektu iznosi 100% prihvatljivih troškova tj. prijavitelji/partneri ne osiguravaju sufinanciranje projekata iz vlastitih sredstava.

Slijedom navedenog, Povjerenstvo utvrđuje kako bi obavljanje poslova predavača u sklopu projekta Zaželi – Program zapošljavanja žena te primanje naknade za isto predstavljalo stjecanje naknada po osnovi sudjelovanja u međunarodnim projektima koje financira Europska unija te je navedeno, sukladno članku 13. stavku 3. ZSSI-a, dopušteno.

Ukazuje se dužnosniku da je sukladno članku 13. stavku 4. ZSSI-a obvezan podošenjem izvješća o imovinskom stanju dužnosnika prijaviti Povjerenstvu prihode stečene na temelju obavljanja poslova predavača u sklopu navedenog projekta. Prihodi po ovoj osnovi prijavljuju se istekom godine u kojoj su ostvareni, podnošenjem izvješća o imovinskom stanju dužnosnika sa svrhom „promjena“.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Dužnosnik Damir Poljak, elektronička dostava

2.Objava na internetskoj stranici Povjerenstva

3.Pismohrana